|  |  |
| --- | --- |
| **ROKODELSKA PANOGA** | **Suhorobarstvo** |
| **POVZETEK**  |
| Suhorobarstvo, poimenovano tudi izdelovanje lesne galanterije, je rokodelska panoga, ki obsega ročno ter v novejšem času tudi strojno izdelovanje in prodajo lesenih izdelkov, uporabnih v gospodinjstvu. Obsega obodarstvo, podnarstvo, posodarstvo, žličarstvo in kuhalničarstvo, ročno mizarstvo, orodjarstvo, strugarstvo, pletarstvo, zobotrebčarstvo, rešetarstvo in spominkarstvo. Na ribniško-kočevskem območju se je suhorobarstvo razširilo po letu 1492 in ohranilo vse do današnjih dni.  |
| **OPIS PANOGE**  |
| Suhorobarstvo, imenovano tudi izdelovanje lesne galanterije, je rokodelska panoga, ki obsega ročno in v novejšem času tudi strojno izdelovanje in prodajo lesenih gospodinjskih pripomočkov, hišnih dodatkov, orodja in igrač. Razširjeno je na območju občin Ribnica, Sodražica, Loški Potok, Dobrepolje, Velike Lašče, Kočevje in Bloke.Na ribniško-kočevskem območju se je suhorobarstvo razširilo po letu 1492, ko so prebivalci od cesarja Friderika III. dobili posebne privilegije – t. i. krošnjarski patent, ki jim je omogočil neobdavčeno trgovanje z lesenimi izdelki lastne izdelave. Vsaka vas je gojila eno panogo suhe robe, pri delu so sodelovali cela družina in sosedje. Znanje se je prenašalo iz roda v rod in se širilo v sosednje vasi. Izdelke so prodajali krošnjarji; pred 2. svetovno vojno jih je več kot 600 prodajalo tudi po večjem delu Evrope. V preteklosti so suho robo izdelovali še na Črnem Vrhu nad Idrijo, delno na Trnovski planoti, v Bohinju, Zgornjesavski dolini in na Pohorju, do konca 19. stoletja na Blokah, v Poljanski in Selški dolini in v Zgornjem Posočju z Idrijskim in Cerkljanskim.Suhorobarstvo obsega naslednje podpanoge: obodarstvo, podnarstvo, posodarstvo (poznano tudi kot pintarstvo ali škafarstvo), žličarstvo in kuhalničarstvo, ročno mizarstvo, orodjarstvo, strugarstvo, pletarstvo, zobotrebčarstvo, rešetarstvo in spominkarstvo. Za vsako panogo je značilna uporaba določene vrste lesa, orodij in postopkov izdelave. Poleg lesa bukve, smreke, drena, leske, javorja, lipe in vrbe, ki je bil v uporabi v preteklosti, suhorobarji uporabljajo tudi les sadnega drevja. Les morajo posekati v pravem letnem času, ga pravilno razrezati, posušiti, razcepiti in skladiščiti. Pri obodarstvu, podnarstvu, rešetarstvu in pletarstvu gre še vedno za pretežno ročno izdelavo, pri čemer se uporabljajo različna orodja (babo in viternik, klin, bəte in ərzevnike, rezilni stol, strug, obliče, žage, brusilne papirje in nože) ter nekatera novejša pomožna sredstva (npr. lepilo, žeblje, kovice). Nekatere suhorobarske delavnice, ki se ukvarjajo s strugarstvom, ročnim mizarstvom, žličarstvom, zobotrebčarstvom in delno orodjarstvom, pri delu uporabljajo tudi različne stroje. V nekaterih delavnicah izdelujejo več vrst izdelkov. S suhorobarstvom, ki ima na Ribniškem pomembno gospodarsko funkcijo, se ukvarja okoli 300 izdelovalcev, ki večino svojih izdelkov prodajajo na sejmih.Paleta tradicionalnih gospodinjskih predmetov in opreme je zelo velika in jo uokvirja pojem tradicionalne lesne galanterije. Najbolj značilni izdelki suhorobarstva so rete, rešeta, sita, obodi, podna, škafi, čebri, vedra, banjke, golide, pinje, putrihi, šatulje, kuhalnice, mešalke, polentarji, pribor za solato, žlice, vilice, korci, zajemalke, velnice, nečke, noži, tolkači, deske za rezanje, modeli za maslo, perilniki, ribežni, sušila, mišelovke, pasti, žličniki, igrače, ročaji in toporišča, kosišča, grablje, vile, loparji, brezove metle, obcestni količki, jarmi in kambe, oselniki, krožniki, sklede, korci, valjarji, kuhinjska kladiva, pipe, ročke, gobe za šivanje in gnetenje, spominski predmeti, peharji, štručnice, cekarji, torbice, košare, jerbasi, koši, cajne, oprtni koši, košarice za kruh, sprave za jedilni pribor, žličniki, sprave za šivanje, zibke, sejalniki, procke, zobotrebci in špine, miniature suhorobarskih izdelkov in spominki. Zaradi prilagajanja zahtevam trga se nekateri izdelki in panoge nekoliko spreminjajo, pojavljajo se nove oblike in nova namembnost izdelkov.Znanja za področje izdelovanja lesne galanterije, ki jih uokvirja izraz suha roba, se delno pridobivajo na srednjih lesarskih šolah, vendar niso specializirana. Njihova velika pomanjkljivost je zlasti na zahtevnem področju oblikovanja, kar je najšibkejša plat srednjega lesarskega izobraževanja in močno zaostaja za sicer odličnimi pridobljenimi tehnološkimi znanji*.* Znanje izdelovanja suhorobarskih izdelkov se prenaša tudi iz roda v rod ter z izobraževalnimi programi in promocijskimi dejavnostmi, ki jih organizirata Rokodelski center Ribnica in Društvo za ohranjanje dediščine Gradež. Osrednja turistična prireditev, posvečena ribniškemu rokodelstvu, je Ribniški semenj, na katerem suhorobarji prikazujejo postopke izdelave in prodajajo svoje izdelke, ki so leta 2005 pridobili geografsko označbo Ribniška suha roba.V nekaterih virih se suhorobarstvo navaja tudi s sodobnejšim izrazom izdelovanje lesne galanterije, ki naj bi bilo mladim bolj blizu, vendar se poimenovanje še ni uveljavilo. |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Za to panogo so potrebna specifična znanja. Za vsako panogo je značilna uporaba določene vrste lesa, orodij, strojev in postopkov izdelave. Od leta 2014 je mogoče pridobiti nacionalno poklicno kvalifikacijo za suhorobarja orodjarja, podnarja, posodarja, rešetarja, spominkarja, zobotrebčarja in žličarja, vendar v praksi to še ni popolnoma zaživelo. Znanje izdelovanja suhorobarskih izdelkov se delno prenaša iz roda v rod in z neformalnimi izobraževalnimi programi (tečaji, šole) ter promocijskimi dejavnostmi, ki jih organizirajo Rokodelski center Ribnica, Rokodelska zadruga Sodražica in Društvo za ohranjanje dediščine Gradež.  |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Ribniško suhorobarstvo je od leta 2015 vpisano v nacionalni Register nesnovne kulturne dediščine.Leta 2005 je bila pridobljena geografska označba Ribniška suha roba. Določena, predvsem ročna znanja panog, kot so podnarstvo, obodarstvo, rešetarstvo, zobotrebčarstvo, orodjarstvo, žličarstvo in kuhalničarstvo, so ogrožena. Na tem ustvarjalnem področju prihaja stalno do tehnoloških, estetskih, funkcionalnih, izobraževalnih idr. sprememb, ki jim morajo rokodelci slediti. Nosilcev vseh panog suhorobarstva je okrog 300*.* |
| **Vidik identitete in prepoznavnosti**  | Rokodelci so delno povezani prek OOZ Ribnica, Rokodelskega centra Ribnica in Rokodelske zadruge Sodražica. Za to panogo vsako leto poteka promocijski dogodek Ribniški semenj. Panoga je del identitete kraja in širše regije, del kulture in načina življenja ljudi. |
| **Vidik družbenega in gospodarskega napredka** | Zaradi prilagajanja zahtevam trga se nekateri izdelki in panoge znotraj suhorobarstva nekoliko spreminjajo, pojavljajo se novi pripomočki, delno se spreminja organizacija dela, pojavljajo se nove oblike in namembnosti izdelkov.Tudi v sodobni družbi je povpraševanje po suhorobarskih izdelkih, vendar je z vidika tržnega gospodarstva panoga premalo donosna, da bi lahko omogočala preživetje – vsaj kadar gre za dejavnosti, ki se še vedno deloma izdelujejo ročno in ne izključno strojno. |
| **Vidik učinkov na medgeneracijsko povezovanje in vseživljenjsko učenje** | V panogi je medgeneracijsko povezovanje in prenos znanja, tako na delavnicah in tečajih (npr. v Rokodelskem centru Ribnica) kot v družinah in med znanci. Panoga pripomore h kakovosti življenja v sodobni družbi in pomaga pri socializaciji.  |
| **Vidik učinkov na turizem**  | Dejavnost je vpeta v turistično ponudbo Ribniškega in prispeva k turistični ponudbi širše regije; turizem deloma lahko pripomore k njenemu obstoju z vključitvijo v turistično ponudbo in programe. Rokodelski center Ribnica izvaja različne programe za otroke in starejše, tudi za tuje obiskovalce, kar pomeni dodano vrednost za turistično ponudbo destinacije.  |
| **Viri in literatura** | [Register nesnovne dediščine](https://www.gov.si/assets/ministrstva/MK/DEDISCINA/NESNOVNA/RNSD_SI/Rzd-02_00015.pdf) (2-00018: Ribniško suhorobarstvo).<https://www.rokodelstvo-ribnica.si/o-rokodelstvu/><https://www.rokodelskicenter-ribnica.si/wp-content/uploads/2019/03/Zgibanka-Suha-roba-in-lon%C4%8Darstvo.pdf>Janez Bogataj, Mojstrovine Slovenije, Ljubljana, Rokus, 2000.Slovenski etnološki leksikon, Mladinska knjiga, 2004. |